Cøjtuꞌcam tujtay jama,
ñømaṉ Jesusis Pedro y Jacobo,
y Jacoboꞌis tyøvø Juan.
Y maṉyaj neꞌti yeꞌṉupø cotzøjcøsi.
Y jiṉø Jesús eyati quenu jeꞌis vyiꞌnaṉdøjqui.
Syøꞌṉ vyinaca como jamase,
y tyucu popoꞌaju como nø syøꞌṉuse.
Jicsyeꞌc quejyaj Moisés y Elías.
Jenaꞌṉ nø chamdzamneyaju Jesusjiꞌn.
Entonces Pedroꞌis ñøjay Jesús:
―Ø Ṉgomi,
vøj tø tzøꞌtyam yøꞌqui.
Oꞌca mi sunba mijtzi,
maꞌṉbø ndzøctam tuꞌcay peꞌchtøc øjtzi,
tum mitzcøtoya,
tum Moisescøtoya,
y tum Eliascøtoya.
Mientras jetse nømnaꞌṉ cham Pedroꞌis,
min søꞌṉbapø oꞌna y oꞌnacøtøjcømø tzøꞌyaju.
Jicsyeꞌc myañaj ote nø vyejput oꞌnaꞌomo,
nømu:
―Yøṉ øjtzø ⁿUne lo que sunbapø øjtzi,
jeꞌis tziꞌpa gusto.
Cømaꞌnøtyam a ver ti nø chamu.
Cuando Jesusis ñøtuṉdøvøꞌis myañaju jetsepø ote,
japcønecyaj nascøsi porque naꞌtzaṉgøtyaju.
Entonces min Jesús y piꞌquisyaju y ñøjayaju:
―Teꞌnchuꞌṉdamø;
u ñaꞌtztame.
Quendeꞌñaju,
entonces na Jesusti isyaju.
Entonces møꞌñaju cotzøjcøsi y Jesusis ꞌyaṉguiꞌmyaju:
―U mi ndzajmatyam ni iyø ti mi istamu hasta que øjtzi visaꞌpøjtzi oyuꞌcam caꞌe øtz mumu Pøꞌnis chøṉ Tyøvø.
Entonces ñøtuṉdøvøꞌis ꞌyocꞌvaꞌcyaj Jesús ñøjayaju:
―¿Tiꞌajcuy nømyajpa ꞌyaṉmayajpapøꞌis Moisesis aṉguiꞌmguy que Elías tiene que vaꞌ viꞌna minø?
ꞌYaṉdzoṉyaj Jesusis:
―Viyuṉsye Elías maṉba viꞌna mini y maṉba vyøjøtzøc mumu tiyø.
Pero mi ndzajmatyaṉgueꞌtpatiꞌtzi que Elías oyuꞌam,
y ja ispøcyaj ipø pønete.
Pero chøjcayaju ti syuñajpase pøꞌnis.
Jujche pøꞌnis yac toyaꞌisyaj jicø,
jetseti pøꞌnis maṉba yac toyaꞌisyajqueꞌte øjtzi mumu Pøꞌnis chøṉ Tyøvø.
Jicsyeꞌc ñøtuṉdøvøꞌis cyønøctøyøyaju que Jesusis nømnaꞌṉ cham nøꞌyøyopyapø Juan que Eliasse minu.